**Winner** on Midway Gamesin lisenssillä myymä versio Atarin *Pong*-pelistä. Peli on vuodelta 1973. *Winner* kiersi Suomessakin surmanajaja Onni Suurosen tivolissa.

Pelaaminen
----------

*Winner* on tarkka kopio *Pongista* (kuvassa).
*Winner* on hyvin tarkka kopio Atarin *Pongista*. Vain kolikkopelin kabinetti poikkeaa jonkin verran esikuvastaan. Peliä ohjataan paddle-ohjaimilla ja näyttönä kabinetin sisässä on mustavalkoinen CRT-televisionäyttö. Virtakytkin, äänensäätö ja kaiutin löytyvät kabinetin päältä. *Pongin* tavoin *Winner* on kaksinpeli. Pelaaja tarvitsee vastustajakseen toisen ihmispelaajan eikä mahdollisuutta pelata tietokonevastustajaa vastaan ole.

Kehitys ja julkaisu
-------------------

Atarin *Pongin* ilmestyttyä videopelialalla oltiin vakuuttuneita siitä että juuri sentyyppiset pelit menestyisivät eikä uusien pelien kehittämistä koettu tarpeellisena. Atari valmisti *Pong*-koneita paitsi itse lisensoi niiden valmistuksen myös muille. Monet yritykset yksinkertaisesti päätyivät kloonaamaan *Pongin* omin päin. Midway Games kuitenkin päätti ostaa Atarilta lisenssin oman *Pong*-versionsa levittämiseen. Kyseessä oli ensimmäinen Midwayn valmistama kolikkopeli. Pian tämän jälkeen kuitenkin alalla päädyttiin kokeilemaan uudistuksia, aluksi pieniä. Atari muun muassa julkaisi *Pongista* nelinpelattavan version *Pong Doubles* jonka Midway niin ikään kopioi nimellä *Leader*. Myöhemmin myös Midway julkaisi nelinpelattavan pelin nimellä *Winner IV*. Se ei nimestään huolimatta ollut neljäs *Winner*-peli vaan nimi viittasi juuri nelinpeliin. Vasta *Space Race* -pelin myötä murtauduttiin *Pongin* asettaman mallin ulkopuolelle. Midway kopioi tämänkin pelin tunnetumpana versiona nimeltä *Asteroids*.

Suomessa *Winner*-kone kiersi ympäri maata surmanajaja Onni Suurosen kanssa Tivoli Suurosessa 1970-luvulla. Vaikka tivolin varsinainen vetonaula oli surmanajotynnyrit, siellä oli myös pelikoneita. Pelikoneet olivat muutenkin tuolloin yleisiä huvipuistoissa, sillä niissä oli ollut erilaisia kolikkoautomaatteja jo pitkään aiemminkin. Suosituimpia olivat flipperit, mutta *Winnerin* lisäksi myös muun muassa *Jet Rocket* kuului Tivoli Suurosen kalustoon. Suurosen *Winner II*-kone on nykyään näytillä Suomen pelimuseossa. Kone oli alun perin huonossa kunnossa. Se oli ollut käyttämättömänä 15 vuotta ja muun muassa seissyt sateessa ja siihen oli iskenyt salama. Kone päätyi Pelikonepeijoonit-konsoliharrastajaryhmälle ja sitä kautta edelleen Pelimuseoon. Joukkorahoituskampanjan avulla se entisöitiin jälleen pelikuntoon.

Lähteet
-------

* Lehtonen, Saija; Kyllönen, Kimmo: "Elektrasta Pongiin – Pongista Pleikkaan". Teoksessa: Kyllönen, Kimmo; Lehtonen, Saija (toim.): *Sähköistä pelikulttuuria: Elektrasta Pongiin, Pongista Pleikkaan*, s. 4–9. Mediamuseo Rupriikin julkaisuja 4. Tampere: Mediamuseo Rupriikki, Perinneyhdistys Elektra ry, 2010. ISSN 1459-8329. ISBN 978-951-609-454-3.
* Wolf, Mark J. P.: "Arcade Games of the 1970s". Teoksessa: Wolf, Mark J. P. (toim.): *The Video Game Explosion: A History from PONG to Playstation and Beyond*, s. 35-44. Westport: Greenwood Publishing, 2008. ISBN 978-0-313-33868-7. Teoksen verkkoversio. (englanniksi)

### Viitteet

1. 1 2 3 4 5  Repairing Midway's 1st Arcade Game - "Winner" , a 1973 Pong Clone  26.4.2018. Joe's Classic Video Games. Viitattu 21.4.2021. (englanniksi)
2. ↑  Winner - Videogame by Midway Manufacturing Co. *Killer List of Videogames*. Viitattu 21.4.2021. (englanniksi)
3. 1 2  Pelihalli Suomen pelimuseo. Viitattu 21.4.2021.
4. ↑  Wolf 2008, s. 36.
5. ↑  Wolf 2008, s. 36–37.
6. ↑  Collins, Karen: *Game Sound: An Introduction to the History, Theory, and Practice of Video Game Music and Sound Design*, s. 8. Cambridge: MIT Press, 2008. ISBN 978-0-262-53777-3. Teoksen verkkoversio. (englanniksi)
7. 1 2  Lähde, Antti: Pelimuseoon löytyi aarteita jopa jätelavoilta – Winner-peli kesti surmanajon, sateen ja salamaniskun *Aamulehti*.  4.1.2017. Viitattu 21.4.2021.
8. 1 2 3  Pelikonepeijoonien kokoelmassa - ja sitä... *Facebook*. Suomen pelimuseo. Viitattu 6.3.2021.
9. ↑  Lehtonen & Kyllönen 2010, s. 7.
10. ↑  Suomen Pelimuseo: Suomalaista pelihistoriaa 1800-luvulta nykypäivään asti *Nauhalainen*.  18.6.2018. Viitattu 21.4.2021.

Aiheesta muualla
----------------

* *Winner* MobyGamesissa (englanniksi)
* *Winner* Killer List of Videogamesissä (englanniksi)
* *Winner* Internet Movie Databasessa. (englanniksi)